ส่งสัญญาณเปิดเสรีโลจิสติกส์ปีหน้าเพื่อนบ้านถือหุ้นใหญ่ในไทยได้ 51%
โพสต์ทูเดย์ &#8212; &#8220;พาณิชย์&#8221; ส่งสัญญาณเปิดเสรีสาขาโลจิสติกส์ ปีหน้า นักลงทุนอาเซียนถือหุ้นใหญ่ได้ถึง 51% แนะผู้ประกอบการไทยปรับตัวรับการแข่งขัน
23 ก.ย. 2552

โพสต์ทูเดย์ — “พาณิชย์” ส่งสัญญาณเปิดเสรีสาขาโลจิสติกส์ ปีหน้า นักลงทุนอาเซียนถือหุ้นใหญ่ได้ถึง 51% แนะผู้ประกอบการไทยปรับตัวรับการแข่งขัน 
นายบุณยฤทธิ์ กัลยาณมิตร ผู้อำนวยการสำนักเจรจาการค้าบริการและการลงทุน กรมเจรจาการค้าระหว่างประเทศ เปิดเผยถึงความคืบหน้าการเจรจาเปิดเสรีสาขาโลจิสติกส์ว่า ขณะนี้การเจรจาเปิดเสรีภาคธุรกิจบริการในสาขาโลจิสติกส์ โดยกรอบเจรจาการค้าที่มีการเปิดตลาดมากสุด คือ กรอบการค้าบริการอาเซียน 
ทั้งนี้ กรอบดังกล่าวอยู่ภายใต้แผนการเป็นประชาคมเศรษฐกิจอาเซียน (เออีซี) มีเป้าหมายการเปิดตลาดในปี 2553 จะต้องเปิดให้นักลงทุนอาเซียนถือหุ้นได้ 51% และในปี 2556 จะเปิดถือหุ้นได้ 70% 
ขณะที่การเปิดเสรีภายใต้ข้อตกลงการค้าเสรี (เอฟทีเอ) อื่นๆ เช่น เอฟทีเอไทย-ออสเตรเลีย ได้เปิดให้ออสเตรเลียสามารถถือหุ้นในธุรกิจท่าจอดเรือยอชต์ได้ 60% และเอฟทีเอไทย-ญี่ปุ่น เปิดให้ญี่ปุ่นสามารถถือหุ้นในธุรกิจที่ปรึกษาด้านโลจิสติกส์ได้ถึง 51% สำหรับความตกลงการค้าเสรีกรอบอื่นๆ ในปัจจุบัน ยังไม่ได้เปิดให้คนต่างชาติถือหุ้นในธุรกิจสาขาโลจิสติกส์เกินกว่าที่กรอบของกฎหมายกำหนด คือ 49% 
ทั้งนี้ แม้ที่ผ่านมาสำนักงานคณะกรรมการพัฒนาการเศรษฐกิจและสังคมแห่งชาติ (สศช.) จะประเมินว่าต้นทุนโลจิสติกส์ของไทยมีมูลค่าสูงถึง 18% ของจีดีพีประเทศไทย โดยเป็นต้นทุนการขนส่ง 8% และต้นทุนการถือครองสินค้า 7% ทำให้ไทยแข่งขันได้ลำบาก 
นอกจากนี้ ผลจากการเปิดเสรีจะทำให้ปริมาณการส่งออกนำเข้าของไทยเพิ่มขึ้น หากผู้ให้บริการโลจิสติกส์สามารถพัฒนาศักยภาพการให้บริการให้อยู่ในมาตรฐานที่ดี ก็จะสามารถรองรับปริมาณการขนส่งสินค้าเพิ่มขึ้นได้ 
“การเปิดเสรีจะทำให้เกิดการแข่งขันในภาคการขนส่ง ผู้ประกอบการไทยเองต้องพัฒนาประสิทธิภาพการให้บริการ และลดต้นทุนการขนส่งของประเทศในภาพรวม ช่วยเสริมสร้างการพัฒนาเครือข่ายของผู้ประกอบการ ให้เกิดการแบ่งเบาภาระในการถือครองสินค้า เพื่อรับการแข่งขัน” นายบุณยฤทธิ์ กล่าว 
สำหรับสาขาโลจิสติกส์ที่ผู้ประกอบการไทยยังขาดความสามารถในการแข่งขัน กระทรวงพาณิชย์พร้อมที่จะให้ความช่วยเหลือและมีมาตรการเยียวยา รวมทั้งจะมีมาตรการลดต้นทุนให้อย่างต่อเนื่อง ซึ่งที่ผ่านมาคณะกรรมการโลจิสติกส์การค้า ที่มีนายอลงกรณ์ พลบุตร รมช.พาณิชย์ เป็นประธาน ได้เสนอคณะรัฐมนตรี (ครม.) ลดหย่อนค่าธรรมเนียมเอกสารนำเข้าส่งออก 
ทั้งนี้ จะไม่มีการเรียกเก็บค่าธรรมเนียมสำหรับแบบพิมพ์คำขอและแบบพิมพ์หนังสือสำคัญ 30 บาท และลดหย่อนค่าธรรมเนียมในการดำเนินพิธีการศุลกากร โดยจะงดเว้นการเก็บค่าธรรมเนียมศุลกากรทั้งหมดเป็นระยะเวลา 6 เดือน ตั้งแต่วันที่ 11 ส.ค.1 ก.พ. 2553 พร้อมกันนี้ จะมีการพิจารณามาตรการช่วยเหลือเพิ่มเติม รวมทั้งได้มีการจัดโครงการโลจิสติกส์สัญจร เพื่อพบปะกับผู้ประกอบการทั่วประเทศ และนำความเห็นมาจัดทำมาตรการส่งเสริมและมาตรการช่วยเหลือต่อไป 
ปัจจุบันธุรกิจโลจิสติกส์ที่เปิดดำเนินการอยู่ในประเทศไทยมีมูลค่าการลงทุนสูงถึง 4,800 ล้านบาท มีผู้ประกอบการทั้งหมด 1.25 หมื่นราย ธุรกิจโลจิสติกส์ที่ใช้เงินลงทุนสูงสุด ได้แก่ ธุรกิจขนส่งสินค้าทางทะเล คิดเป็น 98% ของมูลค่าการลงทุนของสาขาโลจิสติกส์ทั้งหมด
อย่างไรก็ดี หากพิจารณาจากจำนวนผู้ประกอบการ พบว่าธุรกิจโลจิสติกส์ที่มีจำนวนผู้ประกอบการมากที่สุด ได้แก่ ธุรกิจขนส่งสินค้าทางถนน โดยนักลงทุนต่างชาติส่วนใหญ่มักลงทุนในธุรกิจโลจิสติกส์ ด้วยการถือหุ้นไม่เกิน 49% และให้คนไทยถือหุ้นข้างมาก ในฐานะเจ้าของพื้นที่ย่อมมีความเข้าใจในสถานที่มากกว่า